text: Kom og se min smukke landsby
  14 maj 2016 kl. 15.14
  Borgerne i landsbyen Ho er så begejstrede for deres egen by, så de i dag viste den frem for alle interesserede.
  Alle flag var hejst og borgerne sørgede for, at byen tog sig ekstra godt ud, da der i dag var Åben landsby i Ho.
  Den lille landsby i Varde Kommune har årligt besøg af omkring 250.000 turister, men de lokale vil gerne have, at flere får øjnene op for byen og måske endda flytter til Ho.
  - Det er for at vise, hvad Ho kan. Vi er jo en lille by, der ligger spredt ud over det hele. Så vi har brug for at vise folk, at vi er her og står sammen, siger butiksbestyrer Jane Schmidt Johnsen til TV SYD.
  Byen har holdt Åben landsby flere gange før, og ifølge Jane Schmidt Johnsen virker det helt, som det skal.
  - Folk de nyder det, og der er rigtigt mange gengangere, som kommer igen og igen. Samtidig er det godt for vores selvforståelse, fortæller Jane Schmidt Johnsen.
  I dag var der bl.a. mulighed for at køre tur med Sightseeingbussen, der var smagsprøver på Ho Kro og en udstilling om Nationalpark Vadehavet.
  